અસુરક્ષાનો ભાવ ધરાવતા કેટલાય લોકોનાં ઉદાહરણ આપણી આસપાસ જોવા મળશે. પોતાના ક્ષેત્રમાં સારી એવી સફળતા મેળવી હોય છતાં ઘણા લોકો પોતાને અસુરક્ષિત માને છે. એમનામાં આત્મવિશ્ર્વાસની કમી હોય છે. તેઓ એમની પરિસ્થિતિ વિશે અચોક્કસ મનોદશા ધરાવે છે. તેઓ કોઈનો ને કોઈનો સહારો અને સંરક્ષણ ઝંખે છે. એમના વિચારોમાં નકારાત્મકતા હોય છે. પહેલ કરવાની ઇચ્છા મરી પરવારી હોય છે. તેઓ કોઈ પણ વિચાર કે વાત રજૂ કરવાની હિંમત કરતા નથી. એમને પ્રથમ પગલે જ બીજા દ્વારા નકારનો ડર લાગે છે.